text: Sydtrafik: Vi kører med store forsinkelser 
  21 december 2010 kl. 08.08
  Stort set alle busser i Syd- og Sønderjylland er forsinkede på grund af vejret. Nogle steder kan busserne slet ikke køre.
  Flere steder i landsdelen har busserne svært ved at komme frem på de små veje, og flere steder har buschaufførerne opgivet at køre af frygt for at sidde fast. Det gælder Løjt Skovby, Drostrup, Simmerstedvej ved Haderslev. Her er der slet ikke ryddet for sne.
  
  Bussen "risikerer" at komme til tiden 
  Til gengæld kan Sydtrafik glæde sig over, at de ikke har nogen busser, der har siddet fast. 
  - Buschaufførerne gør hvad de kan for at overholde tiderne i den her situation og springer måske pausen over, så passagerer kan godt opleve, at bussen kommer til tiden, siger daglig leder af informationsterminalen i Vejle, Majbritt Bak. 
  Hun opfordrer folk til at tjekke Sydtrafiks hjemmeside og i øvrigt væbne sig med tålmodighed.  
  
  Øvrige problemer 
  Broager Busstation og Egernsund Havn betjenes heller ikke, så hvis man skal med fra Broager kan man tage bussen fra Q8 på hovedvejen og ved Egernsund kører den fra Sundgade.
  I Esbjerg betjener Linie 2 ikke stoppestederne på Skolebakken og Storegade.
  